Okresná prokuratúra Dunajská Streda 
Nám. sv. Štefana 1, 929 21 Dunajská Streda 1

Sp. zn. : 1 Pv 715/11/2201	Dunajská Streda, 25.4.2012
EEČ : 2-16-34-2012

U Z N E S E N I E

Trestná vec:	obvinený XXXXX  
Prečin:	úverový podvod podľa § 222 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Dunajská Streda
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
Skutková veta:
dňa 16. marca 2011 v Dunajskej Strede na Galantskej ceste č. 20 v predajni Multi elektro - Euronics na základe predložených osobných dokladov a uvedením falošných údajov o zamestnávateľovi uzatvoril úverovú zmluvu č. 4103053584 s veriteľom Home Credit Slovakia, a.s., Piešťany na základe čoho mu bol financovaný nákup elektroniky, tovaru značky PS42C430 v hodnote 898,- €, pričom v predajni zaplatil akontáciu vo výške 90,- € a poskytnutý úver vo výške 808,- € sa zmluvou zaviazal splatiť mesačnými splátkami vo výške 93,58 €, po dobu 12 mesiacov, z ktorých neuhradil žiadnu splátku, čím spoločnosti Home Credit Slovakia, a.s., Piešťany spôsobil škodu vo výške 1.013,75 €.  

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Vykonaným skráteným vyšetrovaním bolo preukázané, že obvinený XXXXX sa dopustil prečinu úverového podvodu podľa § 222 ods. 1 Tr. zák. na tom skutkovom základe, ako je  to uvedené vo výrokovej časti tohto uznesenia.
     	XXXXX sa k spáchaniu skutku priznal a svoje konanie oľutoval. Zároveň súhlasil, aby prokurátor podľa § 216 Tr. por. voči nemu vedené trestné stíhanie podmienečne zastavil.

Zástupca poškodenej strany XXXXX vo svojej výpovedi opísal spôsob spáchania skutku.

Listinné dôkazy, najmä potvrdenie spoločnosti XXXXX s.r.o., Bratislava preukazuje, že obvinený nikdy nebol zamestnaný v tejto spoločnosti, čo svedčí o tom, že pri uzatváraní úverovej zmluvy uviedol nepravdivé údaje.

Ohľadom škody spôsobenej trestným činom bola dňa 13.03.2012 prostredníctvom probačnej a mediačnej úradníčky Okresného súdu Dunajská Streda uzavretá dohoda o náhrade škody medzi poškodenou spoločnosťou Home Credit Slovakia, a.s., Teplická 7434/147, Piešťany a obvineným XXXXX, podľa ktorej sa obvinený zaväzuje nahradiť poškodenej spoločnosti škodu vo výške 842,43,- € formou 9 splátok a to 8 splátok po 93,58,- € a 1 splátku vo výške 93,80,- € počnúc mesiacom apríl 2012 a končiac mesiacom december 2012.

Obvinený nie je z miesta trvalého bydliska bližšie charakterizovaný.

Z odpisu z registra trestov zo dňa 27.09.2011 vyplýva, že obvinený doteraz nebol súdne trestaný.

Z výpisu Ústrednej evidencie priestupkov zo dňa 29.12.2011 vyplýva, že správny orgán voči obvinenému neuskutočnil priestupkové konanie a ani neeviduje žiadny návrh na prejednanie priestupku.
 
     	Po preskúmaní vyšetrovacieho spisu som dospel k záveru, že u obvineného sú splnené podmienky na postup podľa § 216 ods. 1 Tr. por., pretože obvinený s takýmto postupom súhlasil, k spáchaniu trestného činu sa priznal, došlo k uzavretiu dohody o náhrade škody, pričom ide o prečin, kde horná hranica trestnej sadzby odňatia slobody nepresahuje päť rokov.

     	Vzhľadom na vyššie uvedené skutočnosti, osobu obvineného, s prihliadnutím na jeho doterajší život a okolnosti prípadu, som rozhodol tak, ako je to uvedené vo výrokovej časti tohto uznesenia, pretože takéto rozhodnutie je možné považovať za dostačujúce.

     	Zároveň som podľa § 216 ods. 2 Tr. por. určil obvinenému skúšobnú dobu na 1 rok. Po uplynutí skúšobnej doby, ak obvinený povedie v jej priebehu riadny život, bude rozhodnuté o jeho osvedčení sa v skúšobnej dobe podľa § 217 Tr. por., v opačnom prípade bude v trestnom stíhaní pokračované.
   
  	Ak do dvoch rokov od uplynutia skúšobnej doby nebude urobené rozhodnutie podľa § 217 ods. 1 Tr. por. bez zavinenia obvineného, bude sa mať za to, že sa osvedčil.

Poučenie:
Proti tomuto uzneseniu je prípustná sťažnosť, ktorú je možné podať 
                            na Krajskú prokuratúru v Trnave do troch dní od jeho doručenia
                            cestou podpísanej prokuratúry. 
                            Sťažnosť má odkladný účinok.

XXXXX